Kleinboere bly oor ooreenkoms | Netwerk24
Deur Murphy Roberts 15 Oktober 2019 06:01
Mamre-kleinboere Ronald Arendse (4 hektaar), Conrad Liedeman (104 hektaar), Marco Vraagom (2 hektaar) en Gerald Loock (5 hektaar) is die eerste vier boere om huurooreenkomste met die die Mamre Communal Property Association te onderteken. Foto: MCPA
“Dié ooreenkoms maak die deure oop vir meer ekonomiese geleenthede en werkskepping,” meen Wilfred Solomons-Johannes, MCPA-voorsitter. Hy sê die ontvangers van die kontrakte is “baie tevrede” met die huurooreenkomste.
Volgens Conrad Liedeman (71) boer hy reeds vir 15 jaar op ’n klein lappie grond met beeste, hoenders en perde. Liedeman sê die 104 hektaar wat nou aan hom toegeken is vir byna tien jaar beteken dat hy met sekerheid vir die toekoms kan beplan.
Benewens Liedeman is die drie ander kleinboere wat ooreenkomste met die MCPA aangegaan het, Ronald Arendse (4 hektaar), Marco Vraagom (2 hektaar) en Gerald Loock (5 hektaar).
Dié boere het elkeen gemengde boerderye.
“Hierdie is ’n geleentheid om op die voorgrond te wees en die grond wat aan die gemeenskap van Mamre teruggegee is, tot hul voordeel te benut,” sê Solomons-Johannes.
Altesaam 58 aansoeke van Mamre is ontvang om die gemeenskaplike grond te huur vir boerdery. Kommunikasie met aansoekers sal deur die MCPA behartig word.
Die ooreenkomste is onderhewig aan sekere voorskrifte met die huurooreen­koms wat vir nege jaar en 11 maande geldig is.
Solomons-Johannes sê die MCPA is daartoe verbind om die gemeenskaplike grond, wat “deur wetgewing van rassediskriminasie weggevat is”, tot voordeel van Mamre te gebruik. Die meentgrond beslaan sowat 4 254 hektaar en is in Junie 2013 deur die nasionale regering aan die Mamre-gemeenskap teruggegee.
Die MCPA is op die been gebring en geregistreer ingevolge die Wet op Verenigings vir Gemeenskaplike Eiendom, Wet no. 28 van 1996.